אלי זהר

ביוגרפיה

זהר נולד בישראל למשפחת משפטנים. אביו, עו"ד שמאי זהר, היה ממייסדי משטרת ישראל ועבד בה עד צאתו לגמלאות. אז פנה לעיסוק כעו"ד פרטי.
בשנת 1959 התגייס זהר לשירות סדיר בגדוד 50 - נח"ל מוצנח, ועד לשנת 1967 שירת בצנחנים. בשנת 1963 סיים זהר את לימודיו האקדמיים בפקולטה למשפטים, באוניברסיטה העברית בירושלים. במסגרת שירות המילואים ביצע הסבה לשריון, והמשיך לשמש עד שנת 1987 כקצין מטה באוגדת שריון.
בשנת 1987, לאחר שהגיע לגיל פרישה משירות מילואים המשיך ולהתנדב בתפקיד סנגור צבאי. כיום, משמש זהר סנגור צבאי, בדרגת אל"ם (מיל'). בין היתר, ייצג זהר קצינים בכירים בפרשות צאלים א' וצאלים ב', ייצג את מפקד בסיס תל-נוף בוועדת החקירה בעניין אסון המסוקים, ייצג את ראש מודיעין חיל הים בוועדת החקירה לעניין אסון השייטת, וכן ייצג את תא"ל ניר גלילי, ואת האלוף יוסף מישלב בעתירות נגד קידומם בצה"ל, וליווה את הרב הצבאי הראשי, גד נבון, במסגרת ועדת החקירה בעניין בדיקת נסיבות הטעות בזיהוי חלקי גופותיהם של חללי השייטת, אשר נפלו בפעולה בשנת 1997.
במשך שנים, שימש מרצה במסגרות אקדמיות ומקצועיות שונות. בין היתר, שימש מרצה מן החוץ, בלימודי המשך, בפקולטה לרפואה באוניברסיטת תל אביב, ומרצה בתחומי דיני נזיקין והגבלים עסקיים בפורומים שונים.

צווארון לבן

לאורך השנים, ליווה זהר בכירים בשירות הציבורי במסגרת הליכי בדיקה וחקירה אשר התנהלו בעניינם. כך, טיפל זהר בנושאי החקירה שהיו קשורים בעמותות שהוקמו בתקופת כהונתו של רה"מ לשעבר, אהוד ברק, ייצג את מפכ"ל המשטרה לשעבר, משה קראדי, במסגרת ועדות חקירה, וכן ייצג את שר המשפטים לשעבר, טומי לפיד. מאז תחילת שנות ה-2000, משמש זהר פרקליטו הראשי של אהוד אולמרט, ראש הממשלה לשעבר במסגרת ההליכים הפליליים שנוהלו נגדו. בחודש יולי 2012 החליט בית המשפט המחוזי בירושלים לזכות את אולמרט מהאישומים המרכזיים נגדו. פסק הדין שניתן כלל זיכוי באישומים בפרשיות "ראשונטורס", "טלנסקי" ובאישומים נוספים בקשר לדוחות שהוגשו על-ידו למבקר המדינה. נימוקי השופטים היו כי הראיות אינן מוכיחות מעבר לספק סביר את אשמתו. אולמרט זוכה גם מהאישומים בתיק "מעטפות הכסף", אף על פי שעובדתית הוכח שקיבל את מעטפות הכסף, אך השופטים קבעו שלא הוכח כי הכספים נועדו לשימוש פרטי. בתיק "מרכז ההשקעות", שהחקירה בו נפתחה בעקבות בקשתו של מבקר המדינה, הורשע אולמרט בהפרת אמונים, ונדון לשנת מאסר על תנאי וקנס בסך 75 אלף ש"ח. פרקליטות המדינה ערערה לבית המשפט העליון על זיכויו של אולמרט בפרשות "ראשונטורס" ו"מעטפות הכסף", ועל גזר הדין בתיק "מרכז ההשקעות". הדיון בערעור התקיים ביולי 2013. נכון ל-2014, מוסיף זהר לייצג את אולמרט במסגרת ההליכים המשפטיים המתנהלים בפרשת הולילנד.
בין השנים 2002–2010, ייצג זהר ארבעה דירקטורים של הבנק למסחר, במסגרת פרשת המעילה בבנק. בחודש אוגוסט 2010 הודיעה פרקליטות המדינה על כוונתה לסגור את תיקי החקירה נגד הארבעה, בנימוק של חוסר ראיות.
מאז שנת 2006 ועד 2014 ייצג זהר את הרב יאשיהו פינטו במסגרת החקירה המתנהלת בעניינו, וכן ייצג את נגיד בנק ישראל, פרופ' יעקב פרנקל.

משפט ציבורי וביטחון

החל משנת 1996 מעניק זהר ייעוץ לארגוני ביטחון. בין היתר, ייצג בכירים בצבא ובשירות הביטחון במסגרת ועדות חקירה ממלכתיות - 'ועדת שמגר הראשונה', לבדיקת הרצח במערת המכפלה, 'ועדת שמגר השנייה', לחקירת רצח יצחק רבין, ועדת אור, ועדת החקירה הממלכתית לבדיקת אירועי אוקטובר 2000, וכן עסק בעניינו של מי שכונה 'האסיר X', בן זיגייר.
לצד אלה, מעניק זהר ייעוץ משפטי שוטף לחברות ממשלתיות העוסקות בענייני צבא וביטחון.
כמו כן, ייצג זהר את משפחתו של השבוי אלחנן טננבוים, מטעם מערכת הביטחון, ושימש איש קשר עם המשפחה במהלך שהותו בשבי של טננבוים. לימים, ייצג זהר את טננבוים עם שובו מן השבי.

משפט ורפואה

זהר עוסק בסוגיות משפט ורפואה, וביניהן רפואה-משפטית, רשלנות רפואית, נזיקין וביטוח, והוא פעיל בליווי ובניסוח חקיקה בתחום הרפואה.
זהר משמש נשיא האגודה לרפואה ומשפט בישראל. בין היתר, כתב מאמרים כגון "זכויות העובר" ו"אספקטים משפטיים וחברתיים של ההפריה המלאכותית", לכתב העת של האגודה לרפואה ומשפט, ולכתבי עת אחרים. זהר עסק בניסוח ובסיוע לחקיקה בענייני חוק הרופאים, חוק זכויות החולה, תקנות הפריה חוץ-גופית ואחריות מוחלטת ברפואה.
זהר מייצג תובעים ונתבעים בתביעות רשלנות רפואית ונזיקין, רופאים בתביעות רשלנות מקצועית, מוסדות רפואיים בתביעות רשלנות רפואית, חברות פרמצבטיקה, הפועלות בישראל ומחוצה לה, וכן משמש יועץ חיצוני להסתדרות הרפואית בישראל.
בשנת 1983 היה זהר יועץ משפטי חיצוני ל'שביתת הרופאים הגדולה', אשר התפרסמה, בין היתר, בנסיעת הרופאים לכנרת ובשביתת הרעב שלהם].
זהר ייצג בשנת 1991 את בני הזוג נחמני בעתירתם המשותפת שאפשרה הפריה חוץ גופית וקיומו של הליך פונדקאות בחו"ל. בעקבות עתירת בני הזוג נחמני, מונתה ועדת אלוני - שהתבקשה לבדוק את נושא ההפריה החוץ גופית על כלל היבטיו, והובילה בהמשך לחקיקת חוק הסכמים לנשיאת עוברים (אישור הסכם ומעמד היילוד), התשנ"ו–1996, אשר הפך את ישראל למדינה הראשונה בעולם שהסדירה בחוק את סוגיית הפונדקאות.כמו כן, ייצג בשנת 1996 את פרופ' אליעזר רחמילביץ בפני ועדת בדיקה מטעם משרד הבריאות, בפרשה שנודעה לימים כפרשת דסי רבינוביץ', ייצג מספר משפחות של הפעוטות נפגעי 'פרשת רמדיה', וכן היה מעורב רבות, מטעם ההסתדרות רפואית בישראל, בסוגיית 'הולדה בעוולה', אשר הוכרעה בבית המשפט העליון בשנת 2012 בהרכב של שבעה שופטים.
בשנת 1999 החל זהר בייצוג עמוס ברנס, מי שהורשע ברציחתה של החיילת רחל הלר בשנת 1975, ולאחר מכן, בעקבות החלטת בית המשפט העליון על משפט חוזר, זוכה מאישום הרצח. זהר ייצג את ברנס בתביעת הנזיקין שהגיש נגד מדינת ישראל עקב הנזקים שגרם לו ההליך הפלילי הלקוי, בעקבותיו ריצה 8 שנות מאסר טרם זוכה בדין. בשנת 2004, בפסק דין תקדימי, זכה ברנס לפיצוי כספי בסכום של למעלה מ-5 מיליון שקל בגין עוולות המדינה נגדו - שלילת חירותו, הפסדי השתכרותו והכתם החברתי שדבק בו עקב ניהול המשפט וההרשעה.
עו"ד זהר מרבה להרצות בנושאים של רפואה משפטית, ומייעץ למסגרות שונות של רופאים, להסתדרות הרפואית, לארגון רופאי המדינה וכן הוא חבר בפורום האתיקה של המרכז הרפואי ע"ש חיים שיבא - תל השומר.זה שנים, זהר מעורב במאבק על הזכות למות בכבוד. במסגרת זו, משמשים זהר ובנו, איתי, יועצים משפטיים של עמותת ליל"ך. העמותה פועלת למימוש הזכות למות בכבוד, ועו"דים היו מעורבים רבות בייזום ובחקיקת חוק החולה הנוטה למות, התשס"ו-2005. זהר מרכז ומנחה דיונים וימי עיון בתחומי הרפואה והמשפט ותחומים נוספים וביניהם יום העיון השנתי לזכרו של עו"ד אליהו גיצלטר מטעם קופ"ח מכבי והאגודה לרפואה ולמשפט, וכן מרצה בהשתלמויות לשכת עורכי הדין בנושאים אלה.

משפט מסחרי

בשנת 1998 מונה זהר לשמש מנהלה המיוחד של 'גיבור סברינה' שהייתה מועמדת לפירוק, אך העדיף להמשיך ולפעול לשם המשך קיום החברה, הפועלת כיום באופן סדיר. כמו כן, בשנת 2003 שימש מנהל מיוחד בהקפאת ההליכים של ערוץ 10. בשנת 2004 מונה זהר, על ידי שלוש חברות הסלולר, סלקום, פרטנר ופלאפון, באישור הממונה על ההגבלים העסקיים דאז, עו"ד דרור שטרום, לטפל מטעמן במשותף בפרויקט של שיתוף תשתיות לקראת הדור השלישי בסלולר. במסגרת זו, בחן זהר את ההיבטים המשפטיים, הכלכליים והרגולטוריים של הפרויקט מטעם שלוש החברות. בשנת 2012 מונה לשמש נאמן חברת 'טאו', שבשליטת איש העסקים אילן בן דב.
ב-2014 זהר ייצג קבוצת משקיעים בעניין רכישת חלק מפעילות הדסה.

סקטור עריכת הדין

בשנת 1965 החל זהר לעבוד כעורך דין במשרד מ. זליגמן ושות', אשר עם מייסדיו נמנו מקס זליגמן, דוד רוטלוי ומקס קריצמן, ומבין שורותיו יצאו שניים משופטי בית המשפט העליון - יואל זוסמן ואלפרד ויתקון. זהר, אשר החל צובר ניסיון בתחומי ליטיגציה מסחרית, רשלנות רפואית, נזיקין ו'צוארון לבן', הצטרף בשנת 1969 כשותף במשרד. בשנת 1979, עם פרישתו של דוד רוטלוי מניהול המשרד, הפך זהר לשותף הבכיר במשרד.
בחודש מאי 2011 הודיעו משרד עורכי הדין גולדפרב, לוי, ערן, מאירי, צפריר ושות', בראשותו של עו"ד יודי לוי, ומשרד מ. זליגמן ושות', בראשותו של זהר, על מיזוגם לפירמה אחת - גולדפרב זליגמן ושות'. ההודעה על המיזוג זכתה לתהודה ציבורית ותקשורתית, וכיום ניצב המשרד בראש המשרדים הגדולים והמובילים בישראל בראשותם של אלי זהר ויודי לוי.

משפחתו

זהר נשוי לנילי, מגשרת בתחום דיני המשפחה וסכסוכים עסקיים, והוא אב לאיש התקשורת גיא זהר, ולדנה דורון ואיתי זהר, שניהם עורכי דין במקצועם.}